b'\n_START_ARTICLE_\nNakajima Ki-27\n_START_SECTION_\nZa\xc4\x8detek proizvodnje\n_START_PARAGRAPH_\nLeta 1935 je japonska cesarska armada razpisala nate\xc4\x8daj za novo enokrilno lovsko letalo, ki bi nadomestilo zastarelega dvokrilnika Kawasaki Ki-10 (lovec Tip 95). Na razpis so se prijavila podjetja Nakajima, Mitsubishi in Kawasaki z letali Nakajima Ki-27, Mitsubishi Ki-33 ter Kawasaki Ki-28. _NEWLINE_Nakajima je za svoj dizajn uporabilo \xc5\xbee obstoje\xc4\x8de letalo Nakajima Ki-11, ki so ga opremili z zra\xc4\x8dno hlajenim radialnim motorjem ter fiksnim (neuvla\xc4\x8dljivim) podvozjem. Ki-27 je prvi\xc4\x8d poletel 15. oktobra 1936, v serijsko proizvodnjo pa je pri\xc5\xa1el naslednje leto._NEWLINE_Poleg Nakajime so Ki-27 izdelovali tudi v podjetjih Tachikawa Hikoki in Manshu. Skupaj je bilo zgrajenih 3.368 letal vseh razli\xc4\x8dic.\n_START_SECTION_\nUspehi letala\n_START_PARAGRAPH_\nKi-27 je bilo glavno japonsko lovsko letalo do izbruha druge svetovne vojne. Prvo bojno uporabo je do\xc5\xbeivelo leta 1939 med bitko za Khalkhin Gol v Mongoliji, kjer so se ta letala spopadla s sovjetskimi lovci Polikarpov I-15 in I-16. _NEWLINE_Japonski lovci so zaradi svoje izjemne okretnosti povsem zasen\xc4\x8dili sovjetske in med spopadi na tem obmo\xc4\x8dju sestrelili kar 1.252 sovra\xc5\xbenih letal. _NEWLINE_Ta letala so sodelovala tudi kot za\xc5\xa1\xc4\x8ditnica pri japonskem napadu na Singapur, nato pa so jih za\xc4\x8deli po\xc4\x8dasi nadome\xc5\xa1\xc4\x8dati novej\xc5\xa1i lovci Nakajima Ki-43 Hayabusa. Ki-27 pa je ostal v uporabi kot \xc5\xa1olsko voja\xc5\xa1ko letalo za \xc5\xa1olanje pilotov, proti koncu vojne pa so s predelanimi letali te vrste (v nos letala so namestili 500 kg eksploziva) opremili tudi enote kamikaz._NEWLINE_Ki-27 je bilo sicer izjemno okretno letalo, ki pa je imelo mnogo pomankljivosti. Bilo je preslabo oboro\xc5\xbeeno in oklepljeno, ni imelo samozalepljivih rezervoarjev za gorivo, njegov a konstrukcija pa mu tudi ni omogo\xc4\x8dala hitrega strmoglavljanja, saj je letalo lahko zaradi tresljajev, ki nastanejo ob visokih hitrostih, celo razpadlo.'